Cristina Larrea

Cristina Larrea Mas (Eibar, Gipuzkoa, 1966ko urriaren 4a) altuera-jauzian lehiatutako atleta da, baita xabalina, disko eta pisu jaurtiketan ere.

 Biografia 
Ogibidez gorputz-hezkuntzako irakasle, gaztetatik aritu zen atletismoaren diziplina desberdinetan, xabalina jaurtitzen Espainiako txapelduna izatea lortuz hiru urte jarraian: 1992an, 1993an eta 1994an. Euskal errekorra zortzi aldiz hautsi zuen: 1987an 43,50 metrorekin hasi zuena 1993an 56,10 metrora iritsi zen, 1999ko xabalinaren modelo aldaketara arte inork gainditu gabe mantendu zuen marka. 

Disko jaurtiketan 1988an 35,32 metroak egin zituen eta 1994an pisu jaurtiketa modalitatean euskal errekorra hautsi zuen 13,00 metrorekin, hiru urtez mantendu zen marka.1986an 1,68 metroko altuera gainditu zuen eta 1987an 3.705 puntu batu zituen heptathloi modalitatean.

Bere seme Odei Jainaga Larrea ere xabalina jaurtitzailea da eta 2021an Espainiako plusmarka lortu zuen 84,80 metroko distantzia zeharkatuz. 

 Aitortzak 

 2020an, Martxoaren 8ko ospakizunen harira, Eibar Futbol taldeak Ipurua zelaiko eremu desberdinak berrizendatu zituen sasoi guztietako Eibarko emakume kirolarien izenen plakak jarriz, Cristina Larrearena tarteko.

 Erreferentziak 

 Kanpo estekak 
 Cristina Larrea 1993ko Espainiako Atletismo txapelketan

Kategoria:Eibartarrak
Kategoria:Euskal Herriko emakume atletak
Kategoria:Xabalina jaurtitzaileak
Kategoria:Pisu jaurtitzaileak
Kategoria:Euskal Herriko irakasleak
Kategoria:Emakume irakasleak